Matovič, Igor, poslanec NR SR (2015-10-30):
Vážená pani podpredsedníčka, vážený pán minister, kolegovia, kolegyne, dovoľte, aby som vystúpil k dnešnej schôdzi, k téme schôdze ako jeden z navrhovateľov. Na začiatok by som hlavne povedal, prečo som rád, že som jedným z navrhovateľov, lebo jednoducho nie som rád, že vládna strana, ktorá má v názve sociálna demokracia, doslova okráda ľudí, ktorí sú na kolenách, pacientov, ktorí prichádzajú do nemocníc s nádejou, že dostanú adekvátnu liečbu. Miesto toho je zdravotníctvo systematicky tunelované košickou zdravotníckou mafiou na čele s donom Pavlom. Miesto toho, aby tento stav vládna strana SMER nejakým spôsobom riešila, systematicky súčasný stav, nie práve príjemný a nie práve prívetivý voči pacientom, udržuje. A personálne nominácie, ktoré vládna strana SMER v rezorte zdravotníctva robí, svedčia skôr o tom, že vládnej strane skôr vyhovuje súčasný systém, kedy košická zdravotnícka mafia na čele s donom Pavlom systematicky parazituje ako pijavica na zdravotníctve, na peniazoch, ktoré my horko-ťažko, všetci ľudia, ktorí na Slovensku platia dane a odvody do zdravotníctva, dávame. Keď tu vystupoval pán premiér, tak hovoril, že to nemá žiadnu logiku odvolávať ministra zdravotníctva 120 dní pred voľbami a 11 mesiacov po tom, ako je vo funkcii. Lenže matematika je trošku iná a pán minister, ktorý tu dnes sedí ako minister, predtým skoro 3 roky bol štátnym tajomníkom, de facto bol dvojkou ministra, bol človekom, ktorý možno robil viacej tej reálnej rozhodovacej činnosti alebo výkonnej činnosti ako samotný minister, ktorý možno má zase viac na starosti tú, skôr tú politickú stránku veci. Takže si myslím, že je to veľmi vhodné a dnes, alebo opodstatnené, a dnes teda neodvolávame pána ministra za jeho 11 mesiacov na poste ministra, ale aj za jeho 3 roky na poste štátneho tajomníka. Myslím si, že je správne spojiť tieto dve obdobia a netváriť sa, že Čislák, štátny tajomník, bol iný, ako je Čislák, minister zdravotníctva. Ak vás, alebo v momente, keď vás vymenili, alebo vás ustanovili za ministra zdravotníctva, priznám sa, možno som naivný, som si myslel, že naozaj, že príde možno nová metla a trochu to tam pozametá. Samozrejme, hneď jak sa objavili prvé informácie, že v podstate ste boli kľúčový človek aj pri kauze cétečka, aj ostatní, za ktoré bola odvolaná ministerka Zvolenská, tak tie nádeje sa rozplývali a už potom po vašich vyjadreniach typu, že to je nejaká pseudokauza predsa, kauza cétečka, alebo že kauza vývarovní nie je kauza, však vlastne tam boli normálne regulárne verejné súťaže, tak som zistil, že ktorá bije. Bohužiaľ, na mieste ministra zdravotníctva máme človeka, ktorý nemá záujem čistiť, nemá záujem pomáhať odhaľovaniu korupcie, má záujem udržiavať, konzervovať zhnitý systém, kedy slovenské zdravotníctvo systematicky rozkráda košická zdravotnícka mafia na čele s donom Pavlom. Keď by som teda bol možno aj teda faktografickejší a konkrétnejší, dôvody, prečo si myslím, že je opodstatnené okrem tých dôvodov, ktoré sú napísané v zdôvodnení, prečo nemáte ani ste nikdy nemali byť na poste ministra zdravotníctva, ani na poste štátneho tajomníka, tak je ich viacero. Možno začneme: dlh nemocníc. Dnešný dlh približne 500 mil. eur, ktorý, samozrejme, do volieb už riešiť nebudete, lebo tie peniaze potrebujete, ktoré nemocnice dlžia poskytovateľom zdravotnej starostlivosti, tie peniaze zrejme teda potrebujete na sociálne balíčky. A zhodou okolností 500 mil. eur tuším Robert Fico sľuboval, že bude tretí sociálny balíček, tak zrejme to, čo ste narobili dlhy v nemocniciach, čo dlžíte ľuďom na ich mzdy za ich prácu, tak teraz budete ním ohlupovať ľudí a sľubovať im, keď vás voliť budú, tak tých 500 mil. eur im rozdáte. Áno, neriešite dlh nemocníc. Zdravotnícki pracovníci sú nespokojní, pacienti tiež. Jednoducho, neurobili ste nič, aby sa ich nespokojnosť nejakým spôsobom minimalizovala. Sestričkám ste sa doslova vysmiali do tváre. Tri a pol roka systematicky ignorujete, neboli ste pomaly ochotní sa s nimi stretnúť, keď aj robili viacero protestných akcií, ignorujete ich a teraz ich pred voľbami dva mesiace idete opíjať rožkom. A takisto aj pán premiér tu nezabudol povedať, veď 16 % navýšime prostriedky pre rezort zdravotníctva, či teda pre zdravotníckych pracovníkov, od nového roka. Ale ja sa pýtam, kde ste boli doteraz tri roky a desať mesiacov, keď ste o zdravotné sestry ani len nezakopli? Dva mesiace pred voľbami sú iba dva mesiace, ale ďalších tri roky a desať mesiacov, čo je štyridsaťšesť mesiacov, ste na nich kašlali. Čiže ešte raz, štyridsaťšesť mesiacov na zdravotné sestry kašlete a teraz sa spoliehate na to, že tie dva mesiace pred voľbami, kedy im niektorým zdvihnete platy, tak zrazu všetko bude vyžehlené. Ja verím iba v to, že zdravotné sestry nie sú naivné a spočítajú vám tých štyridsaťšesť mesiacov a nenechajú sa medovým motúzom ohlúpiť. Ďalší dôvod, naozaj, ako som spomenul už v úvode, maximálne mi absentuje z vašej strany záujem čo i len čiastočne alebo náznakovo riešiť boj proti korupcii, minimalizovať korupčné prostredie, ktoré v zdravotníctve prekvitá vo veľkom, a robiť čokoľvek proti pôsobeniu košickej zdravotníckej mafie na čele s donom Pavlom. Nepredstavili ste žiadnu víziu, neregistroval som žiadnu konferenciu, kde by ste prišli a povedali: „No, ľudia, nejak som si to rozobral ako štátny tajomník, ako minister. Dobre, mám za sebou desať mesiacov vo funkcii ministra, toto je moja vízia transformácie zdravotníctva, slovenského skorumpovaného zdravotníctva, na zdravotníctvo západného typu, kde naozaj pacient bude pánom, ktorého si budeme vážiť, a peniaze sa nebudú rozkrádať, ale budú venované na zdravotnú starostlivosť.“ Miesto toho vy aj váš šéf – premiér Slovenskej republiky Robert Fico, ktorý hovorí, že chráni Slovensko, čo máte napísané na bilbordoch, sa len vyhovárate na predošlé vlády. Ale skutočnosť je taká, že z posledného deväť a pol roka osem rokov vládnete vy. Z desiatich rokov osem rokov vládnete vy. Ste normálni, prosím vás, vyhovárať sa jak malí chlapci, že to oni pred nami?! Osem rokov vládnete vy, nech sa vám čokoľvek nezdalo, mali ste to zmeniť. Dnes som postrehol tlačovku pána Rašiho o tom, že Faktor z KDH, kandidát KDH, niečo niekde podpísal, nejakú zmluvu, a vy ste si to vlastne nevšimli, lebo tam bol rozdiel len o nejaké haliere, ale v skutočnosti vlastne za tie roky to boli milióny a milióny eur. A tí ľudia ešte, ktorí takto vytunelovali zdravotníctvo, financovali kampaň Radoslava Procházku. Jasné, jedno, druhé, tretie sa mi nepáči, ale najviac sa mi nepáči, čo ste to potom vy za ministra, keď si štyri roky toto nevšimnete a nestopnete to hneď na začiatku? Čo tu teraz po štyroch rokoch vašeho vegetenia ako kapor na spodku rybníka, vyvaľovania sa v bahne, teraz tu po štyroch rokoch idete hovoriť, že čo bolo uzavreté pred piatimi rokmi?! Neboli ste schopný za tie štyri roky, čo ste boli štátny tajomník, pán Senko, a teraz jedenásť mesiacov alebo desať mesiacov minister, ste neboli schopný teda tie zlodejské zmluvy, či už to uzavrelo KDH, alebo to financujú stranu SIEŤ, to je jedno, ste to neboli schopný zastaviť? Však to je vaša psia povinnosť! Ako štátneho tajomníka, ako ministra, ako človeka, ktorý je zvolený za dobrého hospodára alebo ktorý by sa mal správať ako dobrý hospodár a mal by spravovať naše spoločné peniaze. Pán Raši, asi tu nie ste, sa vás pýtam, môžte sa usmievať, môžete mať jamky na lícach, môžete byť feši Raši, ale ste neschopný amatér, keď vy ste nejakým šéfom výboru pre zdravotníctvo, a dnes tu prídete po piatich rokoch, že niečo tu päť rokov niekto rozkráda a pred piatimi rokmi to uzavrel nejaký kádehák, tú zmluvu. V momente, ako ste prišli, ako ste získali moc nad týmto rezortom, v momente ste mali tieto zlodejské zmluvy ukončiť a potom by ste sa tu s tým mohli chváliť. Ale vy ste sa vlastne dnes chválili de facto tým, že ste štyri roky alebo päť rokov nerobili nič a nechali ste zlodejské zmluvy zlodejskými zmluvami a mrhali ste naše spoločné peniaze. Čiže jednoducho nemáte žiadnu odvahu. Žiadnu odvahu sa postaviť košickej zdravotníckej mafii, ktorá pôsobí v zdravotníctve na čele s donom Pavlom, a len sa vyhovárate na tých predošlých ako malí chlapci na pieskovisku. Oklamali ste svojich vlastných voličov a možno ani nie tých, ktorí vás volili, ale ktorí verili vašemu sľubu, že zakážete zisk v zdravotníctve alebo zakážete zisk zdravotných poisťovní. Miesto toho štyri roky vyhováračiek a neurobili ste pre to absolútne nič. Keď niekedy v marci, sa mi zdá, že Robert Fico dal verejnú výzvu Jánovi Figeľovi, že poďme sa rozprávať o tom, že ústavným zákonom zakážeme zisk zdravotných poisťovní, na tú verejnú výzvu som za náš poslanecký klub reagoval tým, že našich 11 poslancov, alebo 13, neviem, koľko nás vtedy s touto otázkou súhlasilo, sme ochotní podporiť ústavný zákon o zákaze zisku zdravotných poisťovní. Dodnes sa Robert Fico ani sám, ani sprostredkovane neohlásil, lebo bolo evidentné, že to bol z jeho strany iba marketingový ťah a vôbec nechcel zakázať zisk zdravotných poisťovní a naďalej chcel nechať tento prihlúply systém, aby fungoval tak, ako funguje, že niekto de facto z výberu daní generuje súkromný zisk. Čo je podľa mňa osobne zvrátené. Ďalší dôvod je ten, že doslova zneužívate kontrolné inštitúcie, ktoré by mali kontrolovať hospodárenie a poskytovanie zdravotnej starostlivosti na to, aby vyrábali alibi vašim ľuďom na vaše zlyhania. Hovorím hlavne teda o Úrade pre dohľad nad zdravotnou starostlivosťou, ktorý je schopný kryť aj tak evidentné zlyhania, ako je bielenie zdravotnej dokumentácie maloletého dieťaťa, na základe ktorého tomuto maloletému dieťaťu zlyhali obličky. Vy ste schopní ešte takej zvrátenosti a podlosti, že ženu, ktorá tohto bielenia sa dopustí, falšovania zdravotnej dokumentácie, ešte povýšite a zoberiete si ju za nejakú poradkyňu na Úrad pre dohľad nad zdravotnou starostlivosťou. Ja si väčšiu podlosť v zdravotníctve neviem predstaviť, aby žena, ktorá spôsobí závažné poškodenie zdravotného stavu maloletého dieťaťa a bielením, bielením zdravotnej dokumentácie, aby vy ste ju následne povyšovali. Týmto ukazujete, ako vám v skutočnosti na pacientoch záleží, a ešte o to viac, keď v tomto prípade sa to dotklo maloletého chlapca, maloletého dieťaťa. Slovensko... A tieto vaše postoje alebo tak, ako som povedal, čo som už vymenoval možno aj iné, ktoré ešte spomeniem, majú, bohužiaľ, veľmi neblahý vplyv na zdravie a život občanov Slovenskej republiky. Na Slovensku je napríklad priemerná dĺžka zdravého života mužov, ktorá je približne 52 rokov. Čiže to nie je akože priemerná dĺžka života, ale zdravého života. Čiže priemerná dĺžka obdobia, kedy muž žije relatívne bez nejakých závažných chorôb, tak je 52 rokov. Vo Švédsku 71 rokov. Jednoducho o 19 rokov skôr slovenský muž má nejaké choroby a je vystavený tým pádom komplikáciám vo svojom súkromnom živote ako napríklad v tom Švédsku. Celkovo európska priemerná dĺžka zdravého života je 62 rokov zaokrúhlene, u slovenských mužov 52 rokov. Čiže sme o 10 rokov za priemernou európskou úrovňou. Samozrejme, že vplyv na to a veľmi výrazne tomu pomáha práve tá košická zdravotnícka mafia, ktorá miesto toho, aby peniaze v slovenskom zdravotníctve nechávala a tieto peniaze sa použili na to, aby pacienti dostali lepšie vyšetrenie, lepšiu ambulantnú, alebo teda nemocničnú starostlivosť, tak miesto toho tieto peniaze vycuciava, tuneluje cez rôzne fiktívne firmy na Belize a podobných daňových rajoch a užíva si deň bohatších kráľov. A popritom státisíce chorých ľudí na Slovensku trpia iba preto, lebo niekto nemá ani po pätnástich rokoch v politike stále dosť. Slovensko dáva na zdravotníctvo, ak by sa vám zdalo, že málo, tak dávame plus-mínus to, čo je priemer Európskej únie. Ale, bohužiaľ, to, čo slovenskí pacienti dostávajú, je hlboko pod priemerom Európskej únie. Dávame 8,1 % HDP na zdravotníctvo, priemerná európska krajina dáva 8,7. Ten rozdiel nie je tak výrazný. Čuduj sa svete, z okolitých krajín ako v absolútnej sume dávame z krajín V4, dávame najviac do zdravotníctva, kde Česká republika dáva na hlavu o 20 euro ročne menej, Maďarsko o 200, približne, eur menej a Poľsko o 400 eur menej. Ale ten český pacient, maďarský a poľský je podľa prieskumov spokojnejší so zdravotnou starostlivosťou ako slovenský. Lebo, áno, my dávame zdrojov relatívne dosť, lenže tie zdroje sa, čuduj sa svete, nejako premiestňujú na správne účty hlavne dona Pavla, ktorého tak systematicky a dlhodobo kryjete. Pán Raši viackrát tvrdí, že je hlúposť, je klamstvo, keď tu niekto hovorí o tom, že do nemocníc sa pod vedením, pod kuratelou SMER-u musia nosiť nejaké hygienické potreby alebo toaletný papier, alebo príbor. Tak sa skúsme pozrieť na pravdu. Na stránkach jednotlivých nemocníc pacienti si môžu nájsť informáciu, čo si do nemocnice, keď pôjdu na hospitalizáciu, majú priniesť. - Detská fakultná nemocnica Bratislava: hygienické a osobné potreby, - Detská fakultná nemocnica Banská Bystrica: hygienické potreby, príbor a pohárik, - Detská fakultná nemocnica Košice: uterák, mydlo, toaletný papier, príbor, - Fakultná nemocnica Nitra: hygienické potreby, - Fakultná nemocnica Nové Zámky odporúča toaletný papier, - Fakultná nemocnica Trenčín: toaletný papier, hygienické potreby, - Fakultná nemocnica Žilina: príbor, hygienické potreby, toaletný papier, - Univerzitná nemocnica Bratislava: hygienické potreby, - Univerzitná nemocnica Košice: hygienické potreby, - Univerzitná nemocnica Martin: toaletný papier, príbor, uterák. Čiže je pekné pred médiami hovoriť, že takto to v nemocniciach nefunguje, ale keď si pozriete na stránky týchto nemocníc, tak sa dozviete, že väčšina veľkých nemocníc vo vašej kuratele vyžaduje, aby si pacienti nosili toaletný papier a príbor so sebou, čo by malo byť v 21. storočí samozrejmosť, že zabezpečí nemocnica. Len, bohužiaľ, pre vás je omnoho dôležitejšie, aby dostala nažrať košická zdravotnícka mafia na čele s donom Pavlom, ako to, aby ľudia dostali aspoň základné veci, aspoň toaletný papier a príbor, keď do nemocnice idú. Kauzy, za ktoré ste zodpovedný a za ktoré, si myslím, že za každú jednu ste mali byť dávno odvolaný, tak je individuálne, nemusím to už rozoberať viac, je piešťanské cétečko, o ktorom ste vyhlásili, že je pseudokauza, sú nákupy drahých cétečiek takisto v Trenčíne, v Košiciach, v Martine. Nieže drahých, ale dramaticky predražených. Je samotne, samozrejme, kauza tety Anky, kde teda 77-ročná čiperná podnikateľka má uzavreté zmluvy za 14 mil. eur. Myslím si, že všetci by sme chceli mať takúto tetu alebo takúto babku, alebo manželku. Veľmi šikovná. Ďalšia kauza je rodina Pažinkovcov, ktorá sa nabalila na stykoch so stranou SMER, keď dostala do vienka skrachovanú polikliniku v Prešove a, čuduj sa svete, za pár rokov ju predala Pente za 8 mil. eur, dva roky skôr, ako bolo podľa zmluvy možné. Všetko ste nechali, všetko je v poriadku. Jednoducho rodina, ktorá sa tiež veľmi dobre zahojila iba na tom, že má správne čísla v telefónnom zozname. Ďalšia kauza samostatná, na základe ktorej ste dávno nemali byť ministrom ani štátnym tajomníkom, sú akože verejné súťaže na predraženú nemocničnú stravu v Trenčíne, Banskej Bystrici, Trnave a v Poprade. Celková škoda pre pacientov približne 30 mil. eur. Lepšie povedané, pre pacientov možno priamo nie, ale pre nás všetkých, ktorí sa na tieto predražené tendre skladáme. Spomínaná kauza bielenia karty novorodenca, kde som veľmi rád, že Janko Mičovský, ktorý tu vystupoval predo mnou, zorganizoval takú malú slávnosť, kedy sme pani doktorku, ktorá nabrala odvahu sa postaviť mašinérii, postaviť sa prednostke, ktorá zabezpečila bielenie tejto karty, a ktorá následne bola šikanovaná, pani doktorke Pechočiakovej sme symbolicky vyjadrili spoločne úctu a vďaku za jej odvážny krok, že sa mala odvahu postaviť krokom tejto pani Ďurišovej. Taktiež kauza predaja holiportu, ktorá tu bola spomínaná, a teda, samozrejme, v spojitosti s tým, že ste vymenovali pána Miroslava Vaďura za šéfa Všeobecnej zdravotnej poisťovne, čo znova je rovnako ako v prípade bielenia zdravotnej dokumentácie príkladom toho, ako opovrhujete kýmkoľvek, kto poukáže na zlodejiny, ktoré SMER pácha v zdravotníctve, a vy miesto toho, aby ste potrestali tých ľudí, ktorí to páchajú, tak ich ešte povyšujete a dávate ich na druhé teplé miestečká. A pripomína mi to kauzu pána Kašického, kedy stačilo, aby zorganizoval kauzu odhŕňania snehu za 1,5 mld. za prvej Ficovej vlády v kasárňach a hneď bol za to odvolaný z postu ministra a povýšený za trikrát väčší plat do Bruselu. Jednoducho je to typické DNA SMER-u, akým spôsobom to riešite. A taktiež kauza, ktorá tu bola spomínaná, kedy Ozdravný plán nemocnice v Žiline vypracoval, čuduj sa svete – kto? No nie primár, nie nejaký bývalý riaditeľ, nie nejaké konzílium lekárov, nie zamestnanci nemocnice, ale kotolník v nemocnici. Pán minister, toto sú dôvody, prečo dávno ste, ak by ste sa pozreli do zrkadla, a chlapsky sa pozreli do zrkadla, že dávno ste nemali byť ministrom, ani ste nikdy túto funkciu nemali prijať. Jednoducho je to ix dôvodov, na základe ktorých každý jeden jednotlivo ste mali byť dávno odvolaný, a keď nie odvolaný, ak by ste mali svedomie, sám ste mali odstúpiť. Bohužiaľ, ste to v sebe nenašli, preto tento návrh dávame, aj keď vieme, že čísla sú kruté a že máte väčšinu v tejto sále, ale pravdu, bohužiaľ, neumlčíte. Číslami dnes vyhráte, morálne, tak ako inokedy pri ostatných odvolávaniach vašich kolegov, dnes opäť zvíťazí opozícia. Môžte si mydliť ruky akokoľvek, pravda je taká, že ste pre zdravotníctvo neurobili nič a ste pre zdravotníctvo viacej škodou ako prínosom. Môže nám Robert Fico kresliť ružové a dávať ružové okuliare, toto som dnes našiel u nás na klube (rečník v rukách drží ružové okuliare), myslím si, že približne také sa snaží nasadiť všetkým slovenským pacientom, že so zdravotníctvom je to všetko v poriadku. Nie, so zdravotníctvom to vôbec nie je v poriadku a, pán minister, vôbec ste tomu nepomohli. Skutočný stav, ako zdravotníctvo vyzerá, je na týchto dvoch obrázkoch. (Rečník zobral do rúk prvý obrázok, ukazujúc ho plénu.) Tento obrázok je z nemocnice v Žiline, kde toto je toaleta pre pacientov. Myslím si, že v Sýrii dnes v takomto stave nemajú toalety. (Rečník zobral do rúk druhý obrázok, ukazujúc ho plénu.) A toto je záber z nemocnice v Košiciach, z normálnej čakárne pred ambulanciami. Ako si myslíte, že v takomto prostredí akú dôveru môžu mať tí pacienti, že keď vkročia do tej ambulancie, že akú zdravotnú starostlivosť dostanú? Jednoducho peniaze, ktoré, toto napríklad je krásny príklad, lebo tá košická zdravotnícka mafia na čele z donom Pavlom systematicky vo veľkom kradne desiatky miliónov eur zo slovenského zdravotníctva ročne a v takomto stave tá košická zdravotnícka mafia dovolí, aby vyzerala nemocnica v Košiciach. Ak by mali mafiánsku česť, tak aspoň tú košickú nemocnicu by dali vymaľovať a od tej plesne trošičku skultivovať. Ale tá mafia, ktorá slovenskému zdravotníctvu vládne, nemá ani, bohužiaľ, tú sicílsku mafiánsku česť. Pán minister, bol by som veľmi rád, ak by ste sa po tomto víkende dobrovoľne porúčali. (Potlesk.)